વિદ્યાનગર સ્થિત સરદાર પટેલ યુનિવર્સિટી સંલગ્ન પોસ્ટ ગ્રેજ્યુએટ ડિપાર્ટમેન્ટ અને કોલેજોમાં અભ્યાસ કરતાં વિદ્યાર્થીઓની અંદર રહેલા રમતવીરની પ્રતિભાની ખોજ શરૂ કરવામાં આવી છે. જેના માટે યુનિવર્સિટીમાં પ્રથમવાર આંતર કોલેજ રમત સ્પર્ધાનું કેલેન્ડર તૈયાર કરવામાં આવ્યું છે, જેમાં ડિસેમ્બર ૨૦૧૮ સુધીમાં આઉટડોર અને ઇનડોર મળીને કુલ ૧૯ સ્પર્ધાનું આયોજન કરવામાં આવ્યું છે. આંતર કોલેજ રમત સ્પર્ધામાં ઉત્કૃષ્ટ દેખાવ કરનાર રમતવીરોને આંતર યુનિવર્સિટી, ઝોનકક્ષાએ, રાજ્યકક્ષાએ અને રાષ્ટ્રકક્ષાએ રમતોમાં ભાગ લેવાની તક સાંપડશે. જેના પગલે શિક્ષણની સાથે વિવિધ રમતોમાં રસ ધરાવતાં વિદ્યાર્થીઓ રમતમાં ઉત્કૃષ્ટ દેખાવ કરીને કારકિર્દી બનાવવાનું સ્વપ્ન પણ સાકાર કરી શકશે.